Správa zo zahraničnej pracovnej cesty

1.  Účastníci ZPC:
Nasledovní zamestnanci CVTI SR, Lamačská cesta 8/A, 811 04 Bratislava
1.	prof. RNDr. Ján Turňa, CSc. – riaditeľ (Aj)
2.	Ing. Oleg Cvik – námestník pre koordináciu a rozvoj (Aj)
3.	Ing. Ľubomír Bilský – vedúci odboru transferu technológií (Aj)
4.	Ing. Danica Zendulková – vedúca odd. správy a prevádzky portálu, NCP (Aj)
5.	Mgr. Jana Pigošová – odborná pracovníčka odboru rozvoja IS (Aj)

2.  Zahraničná pracovná cesta:
Miesto konania: Hotel EXPO, Praha, Česká republika
Termín konania: 7.-9.11.2010. 
Organizátor podujatia: Združenie euroCRIS, InfoScience Praha
Účel cesty: Účasť na stretnutí členov združenia euroCRIS ohľadne implementácie systémov CRIS (Current Research Information System) podľa modelu CERIF. Cieľom účasti bolo získať najnovšie poznatky a rozvinúť kontakty a spoluprácu v tejto oblasti pre účely implementácie národných projektov CVTI SR (NISPEZ a NITT SK).
Financovanie: Výdavky na cestu budú refundované z národných projektov CVTI SR
a)	Projekt NISPEZ (Turňa, Cvik, Zendulková, Pigošová)
b)	Projekt NITT SK (Bilský) 
Náklady (cestovné,  pobytové náklady, iné výdavky):
a)	cestovné: služobné vozidlo
b)	pobytové náklady (stravné, vreckové, ubytovanie): 5 x 4.714,00 CZK
c)	iné výdavky (parkovací poplatok): 2 x 700,00 CK
SPOLU: 24.970,00 CZK

3.  Rámcový program pobytu:
Tohoročné pracovné stretnutie členov združenia euroCRIS sa konalo v Prahe v dňoch 7.-9.11.2010. Súčasťou stretnutia bol aj odborný seminár o formáte CERIF na ktorom sa zúčastnili traja pracovníci z CVTI SR (7.11.2010). CVTI SR malo v rámci prvého česko –slovenského dňa 8.11.2010  tri prezentácie. V rámci stretnutia boli oznámené aj výsledky volieb do výboru euroCRIS, kde bude mať CVTI SR od 1.1.2011 priame zastúpenie (Ing. Zendulková ).

4.  Stručný priebeh rokovaní, resp.  študijného pobytu:
V rámci prvého dňa  venovaného  predstaveniu aktivít hostiteľskej organizácii podujatia  súvisiacich s CRIS / CERIF, nazvanej „Czech/Slovak Session I“ (keďže priestor bol poskytnutý aj CVTI SR), predstavili zástupcovia CVTI SR relevantné aktivity Centra VTI.
V prvej prednáške (autori   Turňa/Cvik )  p. Cvik stručne predstavil Centrum vedecko-technických informácií, jeho poslanie, aktivity a služby. Zvyšná časť prezentácie bola zameraná na problematiku transformácie národného informačného portálu a výskume a vývoji (CIP portál) na nový systém CRIS, plne kompatibilný s formátom CERIF.
Následne p. Zendulková prezentovala analýzu existujúcich výskumných informačných systémov v rámci EÚ, ktoré slúžili ako inšpirácia pri navrhovaní slovenského portálu CRIS.
Na záver tohto bloku predstavil p. Bilský aktivity CVTI SR v súvislosti s podporou pri zabezpečovaní ochrany duševného vlastníctva a transferu technológií a predstavil národný projekt „Národná infraštruktúra pre podporu transferu technológií na Slovensku – NITT SK“. Zdôraznil pri tom význam a potrebu využívania informačných systémov o výskume a vývoji pri realizácii týchto aktivít, špeciálne pri hodnotení kvality vedeckých pracovísk v oblasti výskumu, vývoja a transferu technológií.

V druhej časti  „Czech/Slovak Session II“ p. Dvořák zo spoločnosti InfoScience Praha (organizátor predmetného podujatia) priblížil účastníkom stretnutia súčasný stav v oblasti systémov CRIS v Českej republike. V rámci prezentácie boli predstavené: 
•	Štátny systém financovania výskumu;
•	CRISs v ČR 
o	Centrálny (národný) CRIS 
o	CRIS poskytovateľov financovania výskumu 
o	CRIS výskumných organizácií
•	Hodnotenie výsledkov výskumno-vývojových aktivít a systém financovania založený na výkonnosti vedeckých pracovísk.
Na záver tejto sekcie predstavil p. Hanousek zo spoločnosti DERS, s.r.o. špecializovaný softvér a podporu pri reportovaní dát do informačného systému o výskume a vývoji v ČR.

Na druhý deň nás zaujali najmä nasledujúce vystúpenia: 
S. Bolton vo svojej prednáške „What's in for us? A business case for CERIF in UK Higher Education“  sa pokúsil vyčísliť úsporu, ktorú prinesie prevádzkovanie informačného system CRIS. Nejde o priame finančné úspory, ale o úspory, ktoré vzniknú sekundárne ako výsledok využívania údajov sprístupnených cez web, na základe komunikácie s inými inštitúciami a zvýšením reputácie z dôvodu publikovania kvalitných informácií a tým skvalitnenia marketing. Nejde samozrejme o priame finančné úspory ale najmä o úspory času, ktoré sa vo finančných úsporách prejavia.
D. Baker v prednáške” CASRAI: Canada's  Approach to Research Administration Data Standards”  predstavil štandardy administrácie výskumu používané v Kanade. Tieto štandardy spočívajú predovšetkým v dátových štruktúrach a sú podobne ako európske štandardy vyvíjané skupinou dobrovoľníkov, ktorí pracujú na ich zdokonaľovaní. Zverejnené sú na stránke http://casrai.org/ 
V prednáške Bo Alrø & Henrik Steen Rasmussen  “The role of CERIF in the correlation between the national and institutional level of RIM”  sa autori venovali vzťahu inštitucionálneho a národného system CRIS. Zaznela požiadavka na dodržiavanie rovnakých ukazovateľov, dátového modelu  a štruktúr v záujme interoperability, ktoré zabezpečí implementácia CERIF. Príspevok sa tiež zaoberal službami, ktoré by systém mal poskytovať Tento štandard by mal mať zadefinované odporúčania špeciálne pre národný CRIS. 
Sergey Parinov  vo svojej prezentácii  „Natural Research Assessment Ab ility and New  Requirements for CRIS“  fakticky podal základné informácie o projekte siete medzi vedcami pracujúcimi v oblasti sociálnych vied.  Projekt respektíve aplikácia bola vyvinutá na pracovisku autora  (Centrálny Ekonomicko -Matematický Inštitút  Ruskej Akadémie Vied , Moska )  a jeho prvá funkčná verzia je na adrese 
http://socionet.ru/index-en.html
Ide o nesporne zaujímavý projekt napriek tomu, že v diskusii viacerí účastníci stretnutia vyjadrili pochybnosti o ochote vedcov sa do neho aktívne zapájať.  Je to koncipované ako medzinárodný projekt no je otázka či vedci neuprednostia už bežiacu ale overenú aplikáciu  dostupnú na adrese   
http://www.researchgate.net/
Táto sieť mimo zdieľania informácii umožňuje  aj priamy prístup  k vedeckým  informáciám (vďaka sponzorom aj  vrátane inak  len komerčne dostupných infroimáciam). Táto sieť je už vedeckou komunitou široko akceptovaná (napr. z  Českej republiky je v nej už vyše 2 tisíc vedcov).

Barbara Ebert vo svojej prednáške „Use of indicators for evaluations in the Leuphana Research Funding Programme“  predstavila  systém hodnotenia kvality na Leuphana Universität v Lüneburgu. Cieľom je snaha zviditeľniť a dostať do povedomia najlepších vedcov v rámci univerzity . 
Ako indikátory kvality sa používajú napr. publikačná činnosť, citácie, propagácia vedy, objem získaných finančných prostriedkov na vedu (čerpajú sa z nového CRIS-u, ktorý má byť v najbližšom čase rozšírený o modul záverečných prác). Každý rok sú udeľované ceny v piatich kategóriách:
-	Pre mladých vedeckých pracovníkov:
o	„Najlepší mladý vedec roka“
o	„Najlepší doktorand roka“
-	Ocenenia pre vedcov:
o	„Najlepší vydavateľ roka“- za vynikajúce výkony v publikovaní vedeckých článkov,
o	„Najcitovanejší vedec roka“ – ocenenie pre troch vedcov s najväčším počtom citácií,
o	„Najlepší fundraiser roka“ – ocenenie pre troch vedcov s najväčším externým financovaním výskumu.
Vedľajším efektom pre vedeckých pracovníkov je symbolické ocenenie ich práce (do výšky cca 3000 €, resp. zníženie počtu vyučovacích hodín) , získavajú tiež dodatočné zdroje na financovanie svojej účasti na konferenciách, na pokrytie cestovných nákladov, príp. financovanie asistentov.

5.  Odporúčané závery:
Poznatky získané  na stretnutí  budú použité v rámci rozvoja aktivity 4.1 národného projektu NISPEZ. V rámci stretnutia boli účastníci združenia oboznámení s priebehom riešenia aktivity 4.1 projektu NISPEZ – Úprava Centrálneho portálu pre výskum, vývoj a inovácie, ako aj s rozbehom a súvisiacimi aktivitami plánovanými v rámci implementácie národného projektu NITT SK, ktorý sa zaoberá transferom technológii čo je problematika veľmi blízka aktivitám združenia EuroCRIS. Nesporným pozitívom účasti na stretnutí je i fakt, že Slovensko má svojho zástupcu v riadiacom výbore tejto organizácie.

6.   Prehľad prinesenej dokumentácie a miesto jej uloženia
-

7.   Osobitne vyhodnotený očakávaný prínos ZPC
Prehĺbenie poznatkov o problematike výskumných informačných systémov a spoločných európskych štandardov (model CERIF). Upevnenie pozície CVTI SR, ako zástupcu SR v štruktúrach združenia euroCRIS. 

8.    Spôsob zverejnenia výsledkov ZPC, prenos získaných informácií
Podrobná správa zo ZPC je zverejnená v intranete CVTI SR. Účastníci cesty predajú získané poznatky kolegom podieľajúcim sa na realizácii príbuzných aktivít.

Súhlasím so zverejnením správy na internete

Správu vypracoval: Ing. Oleg CVIK (námestník pre koordináciu a rozvoj)
Dátum: 12.11.2010

Správu schválil:  prof. RNDr. Ján Turňa, CSc. (riaditeľ)
 
Poznámka:
Správu zo ZPC je potrebné vypracovať do 10 dní od jej ukončenia a v  elektronickej forme zaslať na Sekciu medzinárodnej spolupráce MŠVVŠ SR.